Lisa 4
Raamlepingu 07.08.2024 nr 2-2/24/763-1 juurde

Konfidentsiaalsustingimused

Riigi Kaitseinvesteeringute Keskuse (edaspidi RKIK) konfidentsiaalsustingimused väljakuulutamiseta läbirääkimistega sotsiaal- ja eriteenuste riigihanke „Postiteenused“ (viitenumber 280540) lepingu täitmiseks, mille jaoks on vajalik RKIK poolt lepingu täitjale (edaspidi teabe saaja) konfidentsiaalse informatsiooni (edaspidi ka konfidentsiaalne teave või teave) andmine.

1.	Üldtingimused
1.1.	Käesolevate tingimuste eesmärk on riigihanke menetluse ning lepingu täitmise käigus RKIK poolt teabe saajale edastatava konfidentsiaalse teabe kaitsmine. Käesolevate tingimuste allkirjastamisega kohustub teabe saaja hoidma nimetatud teavet konfidentsiaalsena (edaspidi ka konfidentsiaalsuskohustus).
1.2.	Käesolevate tingimuste allkirjastamisega kinnitab teabe saaja, et ta kohustub täitma seaduses sätestatud konfidentsiaalse teabe töötlemise nõudeid seal hulgas avaliku teabe seadusest, isikuandmete kaitse seadusest, avaliku teenistuse seadusest ja arhiiviseadusest tulenevaid andmete töötlemise ja andmekaitse nõudeid ning riigisaladuse ja salastatud välisteabe seadusest ja selle rakendusaktidest tulenevaid nõudeid. 
1.3.	Riigihanke menetluses ning alusdokumentides ja lepingus on RKIK nimetatud ka hankijaks ja üürileandjaks ning teabe saaja huvitatud isikuks, taotlejaks, üürnikuks või teenusepakkujaks. RKIK all peetakse silmas ka lõppkasutajat ehk Kaitseväge. RKIK ja teabe saajat koos on nimetatud ka pooled.

2.	Konfidentsiaalne teave
2.1.	Konfidentsiaalse teabena tuleb muuhulgas mõista järgmist teavet:
2.1.1.	Teabe saajale edastatav tehniline kirjeldus ja selle lisad ning muu tehniline dokumentatsioon koos lisadega sealhulgas projektdokumentatsioon koos lisadega.
2.1.2.	Igasugune muu mistahes vormis (kirjalikus, suulises, kirjalikult taasesitatavas jne) antud või poolte vahel vahetatud tehniline info hanke eseme kohta.
2.1.3.	Hanke tehniliste näitajate kohta antud või poolte vahel vahetatud küsimused, täpsustused, selgitused, arvamused ja ettepanekud.
2.1.4.	Kõik dokumendid, mis on tunnistatud RKIK poolt konfidentsiaalseks või asutusesiseseks kasutamiseks mõeldud teabeks avaliku teabe seaduse tähenduses ning igasugune teave, mille olemusest tulenevalt tuleb seda mõista konfidentsiaalse teabena.
2.1.5.	Konfidentsiaalne informatsioon hõlmab ka muid lepingu eset kirjeldavaid materjale, isiku- ja turvaandmeid, arvutiprogramme, koode, algoritme, töötajate ja konsultantide nimesid ja kutseoskuste kirjeldusi, oskusteavet, formulare, protsesse, ideesid, strateegiaid, leiutisi (nii patenteeritavaid kui mittepatenteeritavaid), skeeme ja muid tehnilisi, ärilisi, finantsalaseid või tootearenduse plaane, muud teavet, mis seaduse alusel on tunnistatud juurdepääsu piiranguga teabeks ning muu teave, mille avalikuks tulek võiks kahjustada RKIKi huve. 
2.1.6.	Riigisaladust ja salastatud välisteavet sisaldav teave.

3.	Teabe saaja kohustused teabe konfidentsiaalsena hoidmisel ja kinnitused
3.1.	Teabe saaja kohustub tähtajatult täitma järgmisi kohustusi:
3.1.1.	Mitte avaldama konfidentsiaalset teavet mitte mingis mahus ega ulatuses, täielikult ega osaliselt mistahes kolmandatele isikutele ilma RKIKi eelneva kirjaliku nõusolekuta.
3.1.2.	Kasutama konfidentsiaalset teavet üksnes riigihankes pakkumuse esitamise eesmärgil ning lepingu sõlmimise korral lepingu täitmise eesmärgil.
3.1.3.	Teabe saaja kinnitab, et juhul kui tema pakkumus ei osutu edukaks ja temaga ei sõlmita lepingut, kustutab ta kõik hankemenetluse käigus RKIK poolt edastatud dokumendid kõigilt andmekandjatelt ning tagastab RKIK-le saadud füüsilised andmekandjad ning tagab, et sama teevad alltöövõtjad. RKIK nõudmisel esitab teabe saaja kustutamise kohta tõendid.
3.1.4.	Teabe saaja kinnitab, et kustutab lepingu lõppemisel kõik hankemenetluse käigus ja lepingu täitmise ajal RKIK poolt edastatud dokumendid kõigilt andmekandjatelt ning tagastab RKIK-le saadud füüsilised andmekandjad ning tagab, et sama teevad alltöövõtjad ning RKIK nõudmisel esitab kustutamise kohta tõendid.
3.1.5.	Teabe saaja kinnitab, et tohib konfidentsiaalset teavet avaldada RKIK kirjalikul nõusolekul vaid teadmisvajaduse ulatuses lepingu täitmise eesmärgil. 
3.1.6.	Tagama, et tema juhtorganite liikmed ning töötajad ja alltöövõtjad järgiksid tingimuste eesmärgi täitmiseks vajalikke kohustusi ja reegleid ning kehtestama selleks vajalikud meetmed.
3.1.7.	Pidama arvestust selle üle kellele ja millises mahus on konfidentsiaalset teavet kättesaadavaks tehtud ning RKIK nõudmisel esitama vastavad andmed.
3.1.8.	Lepingu sõlmimise korral täitma kõiki konfidentsiaalse teabe töötlemise ja kasutamise nõudeid, s.h käesolevate tingimuste lisas toodud nõudeid.

4.	Vastutus
4.1.	Teabe saaja vastutab kohustuste rikkumise eest käesolevates tingimustes ja õigusaktides sätestatu kohaselt.
4.2.	Tingimustes sätestatud kohustuse rikkumise eest kohustub teabe saaja tasuma leppetrahvi kuni 10 000 (kümme tuhat) eurot iga üksiku rikkumise kohta. 
4.3.	Lisaks leppetrahvile on teabe saaja kohustatud hüvitama RKIK-le konfidentsiaalsuskohustuse rikkumisega põhjustatud kahju ulatuses, mida leppetrahv ei katnud. Kahjuks loetakse muuhulgas konfidentsiaalsuskohustuse rikkumisega tekitatud kahju kolmandatele isikutele, mida peab või on pidanud tasuma RKIK.
4.4.	Teabe saaja on kohustatud tasuma leppetrahvi ja/või kahju RKIK-le 28 (kahekümne kaheksa) päeva jooksul sellekohase nõude saamisest arvates. Juhul kui Teabe saaja tasumisega viivitab, rakendub nõutud summale viivis 0,2% päevas.
4.5.	Teabe saaja on kohustatud tingimuste rikkumisest või teabe avalikuks saamise kahtlusest viivitamatult RKIK-i teavitama ning koheselt võtma tarvitusele igakülgsed meetmed rikkumise tagajärgede leevendamiseks ning kahju tekkimise lõpetamiseks. RKIK-l on leppetrahvi ja kahju hüvitamise nõude esitamise õigus kahe kuu jooksul rikkumisest teada saamisest arvates. Juhul, kui nõude aluseks olevaid asjaolusid on vaja täpsustada või uurida, võib RKIK tähtaega pikendada teavitades sellest teabe saajat esimesel võimalusel.
4.6.	RKIKi õigus konfidentsiaalsuskohustuse rikkumisest tulenevate nõuete esitamiseks on tähtajatu.

5.	Tingimuste jõustumine
5.1.	Tingimused jõustuvad allkirjastamisest.